Imtella' Marzu 29, 2021 Rapport: Ruth Amaira Minħabba r-restrizzjonijiet tal-Covid, f'Malta qed tittella' l-ewwel wirja tal-Ġimgħa Mqaddsa billi flok in-nies iduruha bil-pass jistgħu jibqgħu fil-karozza. Il-wirja In Lumine qed tittella' mill-kunsill lokali ta' San Ġwann bil-għan li xorta waħda toffri l-opportunità lil min irid jirrifletti fuq l-iktar ġrajja tal-fidi għall-Insara. Min qatt kien jgħidilna li l-Via Sagra ngawduha b'figuri mixgħulin mill-karozza. Sa qabel il-pandemija dawn iż-żmenijiet ta' ġabra u riflessjoni fuq l-iktar ġrajja tal-fidi tagħna kienu jaraw lil ħafna, iduru minn knisja għall-oħra u minn wirja tal-Ġimgħa Mqaddsa għall-oħra. Iżda dan kollu waqaf ħesrem mis-sena l-oħra, bit-tama iżda li dawn it-tradizzjonijiet marbuta mal-fidi tagħna nerġgħu nibdew ingawduhom kif aħna mdorrijin. Imma fiċ-ċirkostanzi straordinarji tal-preżent, dilettanti tal-Ġimgħa Mqaddsa xorta raw kif iwasslu l-messaġġ, anke jekk b'mod innovattiv għall-aħħar. Hekk għamel il-Kunsill Lokali ta' San Ġwann bl-ewwel wirja tax-xorta tagħha, għaliex il-pubbliku jista jdurha fil-kumdità tal-karozza, filwaqt li jirrispetta r-restrizzjonijiet tal-Covid. "Via Sagra bid-dawl, l-ewwel waħda tax-xorta tagħha, kemm f'San Ġwann u anke f'Malta. Hija drive-tru biex b'mod sikur f'dan il-perjodu tal-pandemija. Wieħed jista' jiġi bil-vettura tiegħu u jara dan ix-xogħol sabiħ li għamel il-Kunsill," qal Trevor Fenech, Sindkuta' San Ġwann. Ix-xogħol f'din il-wirja bl-isem ta' In Lumine saret wara li ħareġ bl-idea l-kunsillier Dominic Cassar u x-xogħol artistiku li huwa kollu maħdum bl-idejn mill-artist Daniel Armeni. Kien tim tiegħu u volontiera attivi fil-Parroċċa ta' San Ġwann li xammru l-kmiem biex din l-inizjattiva titwettaq. "Dan ix-xogħol li sar, mhux biss biex ngħidu prosit, huwa sabiħ u dan jarah kulħadd, imma hija xi ħaġa li minnha nieħdu sodisfazzjon li qed narawha issir f'dan l-ambjent reliġjuż li dawn il-ġranet daħħluna fihom. Dawn ifakkruna fl-imħabba li Ġesù għandu għal kull wieħed u waħda minnha," qal Patri Emmanuel Abela, Kappillan ta' San Ġwann. Il-wirja li ttellgħet fil-parkeġġ Misraħ Lourdes, ma' ġenb il-Knisja Parrokkjali ta' San Ġwann, tibqa' miftuħa sal-ĠGimgha l-Kbira filgħaxija.